ΔΗΜΟΣ ΑΓΙΑΣ ΒΑΡΒΑΡΑΣ

 *Γραφείο Τύπoυ*

 **ΔΕΛΤΙΟ ΤΥΠΟΥ 11/3/2025**

**ΠΕΡΙ Π.ΦΩΤΙΑΔΗ ΚΑΙ ΛΟΙΠΩΝ ΔΑΙΜΟΝΙΩΝ: ΘΡΑΣΟΣ, ΛΑΣΠΟΛΟΥΤΡΟ ΚΑΙ ΚΥΡΙΟΛΕΚΤΙΚΑ ΤΖΑΜΠΑ ΜΑΓΚΙΑ!**

Με περίσσεια υπομονή, αλλά δίχως καμμία έκπληξη, διαβάσαμε το λιβελογράφημα του κ.Παναγιώτη Φωτιάδη, Προέδρου του “Α.Ο.Κεραυνός Αγίας Βαρβάρας” και δημοτικού συμβούλου της αντιπολίτευσης. Με παντελή έλλειψη πολιτικού ήθους και ακόμα περισσότερο δίχως υποψία αθλητικού ήθους, ο κ.Φωτιάδης τα αποδυτήρια, που έχουν παραχωρηθεί από το Δήμο Αγίας Βαρβάρας, τα βαφτίζει “πλήρως ακατάλληλα”, προχωρώντας σε αναλύσεις ως άλλος επιστήμων…δήθεν περιβαλλοντολόγος, παθολόγος ή πνευμονολόγος, τελικώς όμως ο μόνος τίτλος που του ταιριάζει είναι αυτός του λασπολόγου.

Ο κ.Φωτιάδης, χρησιμοποιεί τον αθλητικό σύλλογο, του οποίου προΐσταται, για να καλλιεργήσει τους μικροπολιτικούς του σκοπούς και να επιτεθεί στη δημοτική αρχή. Κι όλα αυτά στο γήπεδο των Ριμινίτικων, που έχει παραχωρηθεί δωρεάν, καθώς για τα λειτουργικά έξοδα της χρήσης του γηπέδου και των αποδυτηρίων(φως, νερό, τηλέφωνο), δεν πληρώνουν απολύτως τίποτα. Ξεχνά ο κ.Φωτιάδης, πως για να τους παραχωρηθεί το γήπεδο των Ριμινίτικων, η δημοτική αρχή του Λάμπρου Μίχου, το κατέστησε νόμιμο και λειτουργικό, καθότι δεν είχε καν άδεια λειτουργίας, όταν ανέλαβε το 2019 τη διοίκηση του Δήμου. Για να μπορέσει συγκεκριμένα να λειτουργήσει, την περασμένη τετραετία ο δήμος προχώρησε σε αντιστήριξη του γηπέδου που κατολίσθαινε, τοποθετήθηκε πλαστικό προστατευτικό για να ασφαλιστεί το εσωτερικό περίγραμμα του γηπέδου, κατασκευάστηκε εσωτερική και εξωτερική περίφραξη, δημιουργήθηκαν πάγκοι ποδοσφαιριστών και διαιτητών, τοποθετήθηκε ταρτάν στίβου στο περίγραμμα, αλλάχτηκε ο φωτισμός με καινούρια led φώτα σύγχρονα και δυνατά, κατασκευάστηκαν αποδυτήρια, κατασκευάστηκαν τουαλέτες κοινού και ΑΜΕΑ, κατασκευάστηκε κερκίδα 500 θεατών και διαμορφώθηκε ο χώρος για να υποδεχτεί στίβο. Ο κ.Φωτιάδης προφανώς δεν τα γνώριζε αυτά, αφού δεν ασχολούταν με τα κοινά, μέχρι και προ διετίας ή σκοπίμως τα παραβλέπει και πετά τη λάσπη του άβαφου και με υγρασία αποδυτηρίου της ομάδος του. Στο γήπεδο, που ο δήμος απασχολεί με εύλογο κόστος μισθολογικό 3 μόνιμους υπαλλήλους και με κόπο, μελέτη και χρηματικό κόστος αναδημιούργησε ενγένει η δημοτική αρχή του Λάμπρου Μίχου, ο κ.Φωτιάδης τελικώς κάνει το κομμάτι του δίχως να πληρώνει μια δεκάρα, παριστάνει τον παράγοντα αθλητικής ομάδος, με μόνο του σκοπό να πολεμά το δήμαρχο, που στηρίζει την ομάδα του! ΤΖΑΜΠΑ ΜΑΓΚΑΣ.